BODOLAND रादाब- बिजनी, 07 मे : कर’नानि नैथि दोहौवा हादोराव, राइजोआव जिबादि गिख्रंथावै बारायबोदों चिरां जिल्लायावबो कभिड पजिटिभनि अनजिमाया सानफा एफा बांसिनदों। सक्रुबारखालिनि रिपर्ट बादियै चिरां जिल्लायाव सानसेयावनो सा 45 सुबुंनि देहायाव कभिड पजिटिभ मोननाय जादों। बेखौ लाफानानै जिल्लायाव कभिड पजिटिभनि अनजिमाया गासै सा 400 सिम जाहैबाय। बेनिनो सा 208 साया एक्टिभ केसाव दं। बेनि गेजेराव सा 28 आ फाहामथाइनि थाखाय देहा फाहामसालियाव दं आरो सा 180 खौ हम आइस’लसनाव लाखिनाय जादों। रायखांनो गोनांदि, सा 5 सुबुंखौ गोजौ थाखोनि फाहामथाइनि थाखाय गुबुन फाहामसालियाव दैथाय हरनाय जाबाय आरो सा 72 खौ गोग्गो फाहामथाइ होनानै न’सिम हगार हरनाय जाबाय।